CELEX: 62021TN0709
Language: da
Date: 2021-11-01 00:00:00
Title: Sag T-709/21: Sag anlagt den 1. november 2021 — WhatsApp Ireland mod EDPB

3.1.2022   
            
            
               DA
            
            
               Den Europæiske Unions Tidende
            
            
               C 2/50
            
         
      Sag anlagt den 1. november 2021 — WhatsApp Ireland mod EDPB
      (Sag T-709/21)
      (2022/C 2/69)
      Processprog: engelsk
      
         Parter
      
      
         Sagsøger: WhatsApp Ireland Ltd (Dublin, Irland) (ved advokaterne H.-G. Kamann, F. Louis og A. Vallery, solicitors P. Nolan, B. Johnston og C. Monaghan samt Barristers-at-Law P. Sreenan, D. McGrath, C. Geoghegan og E. Egan McGrath)
      
         Sagsøgt: Det Europæiske Databeskyttelsesråd (EDPB)
      
         Sagsøgerens påstande
      
      
                  —
               
               
                  Det Europæiske Databeskyttelsesråds afgørelse nr. 1/2021 af 28. juli 2021 annulleres i sin helhed eller subsidiært delvist.
               
            
                  —
               
               
                  Det Europæiske Databeskyttelsesråd tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for påstanden om annullation af EDPB’s bindende afgørelse nr. 1/2021 af 28. juli 2021 vedrørende den tvist, der er opstået med hensyn til et udkast til afgørelse fra Irish Supervisory Authority (den irske tilsynsmyndighed) vedrørende WhatsApp Ireland i henhold til artikel 65, stk. 1, litra a), i Europa-Parlamentets og Rådets forordning (EU) 2016/679 (herefter »databeskyttelsesforordningen«) (1), har sagsøgeren fremsat syv anbringender.
      
                  1.
               
               
                  Første anbringende om, at EDPB har overskredet sine beføjelser i henhold til databeskyttelsesforordningens artikel 65.
               
            
                  2.
               
               
                  Andet anbringende om, at EDPB har tilsidesat databeskyttelsesordningens artikel 13, stk. 1, litra d, og artikel 12, stk. 1, ved at have foretage en for bred fortolkning og anvendelse af disse bestemmelser og af WhatsApps gennemsigtighedsforpligtelser og ved derved at have krævet, at WhatsApp skulle give unødvendig information.
               
            
                  3.
               
               
                  Tredje anbringende om, at EDPB har tilsidesat databeskyttelsesforordningens artikel 4, stk. 1, ved at foretage en for bred fortolkning og anvendelse af denne bestemmelse og begrebet »personoplysninger«.
               
            
                  4.
               
               
                  Fjerde anbringende om, at EDPB har tilsidesat uskyldsformodningen, som fastsat i artikel 48 i Den Europæiske Unions charter om grundlæggende rettigheder ved med urette at pålægge WhatsApp at bære bevisbyrden for, at selskabets databehandlingsmiljø er tilrettelagt således, at risikoen for genkendelse af registrerede er rent hypotetisk.
               
            
                  5.
               
               
                  Femte anbringende om, at EDPB har tilsidesat retten til god forvaltning som fastsat i artikel 41 i Den Europæiske Unions charter om grundlæggende rettigheder ved at tilsidesætte WhatsApps ret til at blive hørt og EDPS’ forpligtelse til at undersøge beviser grundigt og upartisk og til at begrunde sin afgørelse.
               
            
                  6.
               
               
                  Sjette anbringende om, at EDPB har tilsidesat databeskyttelsesforordningens artikel 83 og flere af de principper, der er afgørende for fastsættelsen af bøder i medfør af databeskyttelsesforordningen.
               
            
                  7.
               
               
                  Syvende anbringende om, at EDPB har tilsidesat retssikkerhedsprincippet ved ikke at anerkende, at der i databeskyttelsesrådets afgørelse er foretaget nye fortolkninger og anvendelser af flere bestemmelser i databeskyttelsesforordningen, hvilket indebar, at det var ikke muligt at forudse overtrædelsen.
               
            
         (1)  Europa-Parlamentets og Rådets forordning (EU) 2016/679 af 27.4.2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT 2016, L 119, s. 1)